Krieket Suid-Afrika

Krieket Suid-Afrika (Engels: Cricket South Afrika, afgekort “CSA”), oftewel KSA, voorheen bekend as die Verenigde Krieketraad van Suid-Afrika (VKR; United Cricket Board of South Africa, “UCBSA”), is die bestuursliggaam wat krieket in Suid-Afrika beheer. Die raad is by die Internasionale Krieketraad (IKR) geaffilieer en organiseer verskeie nasionale spanne, insluitend die Proteas (Suid-Afrika se nasionale seniormanskrieketspan), vroue en jeug. Hulle is ook verantwoordelik vir die bestuur en organisasie van toets-, EDI- en T20I-reekse teen ander spanne, en vir die reëling van internasionale wedstryde tuis. Daarbenewens is Krieket Suid-Afrika verantwoordelik vir inkomsteverkryging deur die verkoop van kaartjies, borgskappe en uitsaairegte, veral in verband met die Proteas. Krieket Suid-Afrika het al opgetree as gasheer van belangrike toernooie soos die Krieketwêreldbeker 2003 (saam met Kenia en Zimbabwe), die T20I-wêreldbeker 2007 en die Kampioenetrofee 2009. Saam met Namibië en Zimbabwe sal Suid-Afrika die Krieketwêreldbeker 2027 ook aanbied.

Krieket Suid-Afrika, tot in 1991 die Verenigde Krieketraad van Suid-Afrika genoem, het in Junie 1991 met die samesmelting van die Suid-Afrikaanse Krieketunie en die Suid-Afrikaanse Krieketraad ontstaan, waardeur die etniese verdeling in Suid-Afrikaanse krieket beëindig is. Reeds in 1991 het Suid-Afrika weer ’n volle lid van die Internasionale Krieketraad (IKR) geword en mag dus toetskrieket speel, wat na die belangrikste en vernaamste internasionale krieketwedstryde verwys.

Kinders en jongmense word reeds op skool aan krieket bekend gestel en na gelang van hul belangstelling en talent begin hul met hul afrigting. Nes ander krieketnasies beskik Suid-Afrika oor ’n o/19-nasionale span wat aan die o/19-krieketwêreldbeker deelneem. Suid-Afrika A is die tweede nasionale span van Suid-Afrika en van hul wedstryde geniet eersterangse of A-lys-status. Die belangrikste krieketligas in Suid-Afrika is die Curriebeker in eersterangse krieket (15 spanne), die Eendagbeker in EDI-krieket (15 spanne) en die SA20 in T20-krieket (ses spanne).

Sien ook 
 Suid-Afrikaanse Rugbyunie
 Suid-Afrikaanse Sokkervereniging
 Suid-Afrikaanse Sportkonfederasie en Olimpiese Komitee

Verwysings

Eksterne skakels 
  Krieket Suid-Afrika se tuisblad

Krieket in Suid-Afrika
Krieketbeheerliggaam
Sport in Johannesburg
Suid-Afrikaanse sportbeheerliggaam
Internasionale Krieketraad